Id-Deċiżjoni tal-Kummissjoni
tat-18 ta' April 1994
dwar ir-rikonoxximent tal vaċċini kontra l-idrofobija (rabies)
(94/275/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 92/65/KEE tat-13 ta' Lulju 1992 li tippreskrivi l-kondizzjonijiet dwar il-kummerċ u l-importazzjoni fil-Komunità ta' annimali, semen, ovuli u embriji mhux suġġetti għall-kondizzjonijiet dwar is-saħħa ta' l-annimali preskritti f'regoli speċifiċi tal-Komunità li għalihom jirreferi l-Anness 4(I) tad-Direttiva 90/425/KEE [1], u partikularment l-Artikolu 10(2)(a)), it-tielet inċiż, u (3)(b)(i) tagħha,
Billi huwa meħtieġ li jkunu rikonoxxuti l-vaċċini kontra l-idrofobija (rabies) li jitħallew jintużaw fuq il-klieb u l-qtates li jkunu negozjati bejn l-Istati Membri, biex jintużaw fuq il-klieb u l-qtates ta' aktar minn tliet xhur fl-età maħsuba biex ikunu nnegozjati bejn l-Istati Membri, u fil-każ tal- klieb u l-qtates maħsuba biex jitqiegħdu fis-suq fl-Irlanda u r-Renju Unit u li ma joriġinawx f' dawk iż-żewġ pajjiżi;
Billi skond l-Artikolu 10(2)(a), it-tielet inċiż, u (3)(b)(i), il-vaċċini għandhom ikunu vaċċini inattivati ta' għall-inqas unità antiġenika internazzjonali waħda (Standard tad-WHO) imkejla skond it-test ta' attività bil-metodu deskritt mill-Farmakopea Ewropea;
Billi biex il-vaċċini jkunu rikonoxxuti fuq livell ta' Komunità huwa meħtieġ, minbarra dan, li jkunu stabbiliti regoli għall-manifattura tal-vaċċini; f'dan ir-rigward huwa utli li ssir referenza għall-protokolli deskritti fil-monografija rilevanti tal-Farmakopea Ewropea;
Billi l-miżuri li għalihom tipprovdi din id-Deċiżjoni huma skond l-opinjoni tal-Kumitat Veterinarju Permanenti,
ADOTTAT DIN ID-DEĊIŻJONI:
Artikolu 1
Il-vaċċini rikonoxxuti fuq livell ta' Komunità huma dawk maħduma skond il-protokolli stabbiliti fil-monografija tal-Farmakopea Ewropea dwar vaccinum rabiei inactivatum ad usum veterinarium (vaċċin kontra l-idrofobija (rabies) (inattivat) għall-użu veterinarju).
Artikolu 2
Din id-Deċiżjoni hija indirizzata lill-Istati Membri kollha.
Magħmula fi Brussel, fit-18 ta' April 1994.